ভাঙড় আন্দোলনের শীর্ষনেতা অলীক চক্রবর্তী গ্রেফতার হওয়ার পরই সেখানকার মাছিভাঙা, খামারাইট, বকডোবা, মিদ্দাপাড়ার মতো গ্রামগুলির কয়েক হাজার বাসিন্দা বৃহস্পতিবার রাতে অবরোধ করেন হাড়োয়া রোড। আজ, শুক্রবার দিনভর বিক্ষোভ দেখানোর কর্মসূচি রয়েছে আন্দোলনকারীদের। বিকেলে মিছিলের ডাক দেওয়া হয়েছে। আন্দোলকারীদের সংগঠন, ‘ভাঙড় জমি জীবিকা বাস্তুতন্ত্র ও পরিবেশ রক্ষা কমিটি’র হুঙ্কার— অলীককে গ্রেফতার করে আন্দোলন ভাঙতে পারবে না সরকার।
অলীকের অনুপস্থিতিতে এখন কমিটির অঘোষিত প্রধান মির্জা হাসান। রয়েছেন আবুল হোসেন মোল্লা, মোশারফ হোসেন, সজারুল ইসলাম, আব্দুল আজিজ মল্লিক, মিজামুদ্দিন, ইউনুস মোল্লা, ওলি মোল্লার মতো কমিটির অন্য নেতারা।
অলীক আত্মগোপন করে থাকার সময় মির্জাই ছিলেন আন্দোলনের প্রকাশ্য মুখ। মাছিভাঙার বাসিন্দা, বছর পঁয়ত্রিশের মির্জার পরিবার একসময় তৃণমূলের সঙ্গে ছিল। তাঁর বাবা পোলেরহাট ২ পঞ্চায়েতের উপপ্রধান ছিলেন। নেতৃত্ব দেবার গুণ রয়েছে মির্জার। তবে ইতিমধ্যেই বেশ কয়েকটি মামলা রুজু হয়েছে তাঁর বিরুদ্ধে। মির্জার প্রতিক্রিয়া, ‘‘আন্দোলনের নেতা আমরা সকলেই। অলীকদার অনুপস্থিতিতে সাময়িক শূন্যতা তৈরি হবে হয়তো। কিন্তু তা অচিরেই ঢেকে যাবে।’’ 
আন্দোলনের সামনের সারির অন্যতম মুখ খামারাইটের মোশারফ ওরফে ‘মাস্টার’। ৩৭ বছরের ‘মাস্টারে’র বাড়ি পাওয়ার গ্রিড প্রকল্প এলাকা থেকে ঢিল ছোড়া দূরত্বে। গত দু’বছর ধরে মিছিল-মিটিংয়ে জমায়েতের দায়িত্ব ছিল মূলত তার উপর। তাঁর বিরুদ্ধেও কয়েকটি মামলা হয়েছে।
কমিটির খামারাইট শাখার আহ্বায়ক আবুল আন্দোলনে নেমে জেল খেটেছেন। ৩২ বছরের আবুল এলাকায় বামপন্থী বলে পরিচিত। সম্প্রতি তাঁর বাড়ি লক্ষ্য করে গুলিও চলেছিল। মির্জার ছায়াসঙ্গী, মাছিভাঙার সজারুল ইসলাম আন্দোলনের সামনের সারিতে রয়েছেন দু’বছর ধরে। তাঁর পরিবারও বামপন্থী বলে পরিচিত। তিনি বক্তৃতা করেন না তবে সাংগঠনিক কাজে পটু। কমিটির অন্যতম নেতা খামারাইটের আব্দুল আজিজ মল্লিক এলাকায় কৃষকনেতা বলে পরিচিত। পঞ্চাশ ছুঁইছুঁই আজিজকে গ্রামের অনেকেই শ্রদ্ধা করেন।